# **KrF vil gi seksåringene førskolen tilbake**

Den frie leken er under press fra mange hold. Økt læringstrykk i barnehagene, mer organiserte fritidsaktiviteter, økt skjermbruk og frykt for nødvendig risikolek er alle faktorer som trekker i retning av mindre barnestyrt frilek. Vi voksne krever mer og mer at barna skal lære på våre, og ikke på barnas egne premisser. Dette må det bli slutt på!

Lekens betydning kan knapt overvurderes. Den er små barns foretrukne læringsform og har stor betydning for hjernens utvikling. Fri lek er avgjørende for å utvikle indre motivasjon, oppleve mestring, lære seg å ta beslutninger, løse problemer, utøve selvkontroll og følge regler. Gjennom lek lærer barn å regulere egne følelser, etablere vennskap, komme overens med andre og oppleve glede. Leken skaper et nødvendig grunnlag for å kunne ta imot den formelle, akademiske læringen i skolen på en god måte og beholde en naturlig lærelyst i møte med faglige krav og utfordringer utover i skoleløpet og arbeidslivet.

Ifølge første delrapport i evalueringen av seksårsreformen publisert av OsloMet 13. desember 2022, er skolen i dag mindre preget av lek og mer av formell, faglig læring enn da seksårsreformen ble innført. Seksåringenes skole bryter med intensjonen med seksårsreformen, som var at leken skulle være sentral for elevenes opplæring fra 1. til 4. trinn, og førsteklasse skulle ha et klart førskolepreg med nettopp læring gjennom lek. Leseopplæringen skulle ikke starte før på 2. trinn.

Det finnes heller ikke noe faglig grunnlag for senket skolealder og en skole for seksåringene med et betydelig innslag av formell, faglig læring,.[1](https://www.stortinget.no/no/Saker-og-publikasjoner/Publikasjoner/Representantforslag/2022-2023/dok8-202223-106s/#m1_fn1) Tvert imot, OECD slår fast at *«en stor mengde funn peker på den avgjørende betydningen av barnestyrt frilek i små barns utvikling.»*

Oslo KrF mener at Oslo kommune som skoleeier må ta ansvar for å sikre større grad av lek og mindre læringspress for seksåringene, innenfor det lokale handlingsrommet.

**Oslo KrF vil:**

* Fjerne leksene fra førstetrinn i Osloskolen
* At lokale kartleggingsprøver først gjennomføres på 2.trinn
* Styrke det pedagogisk samarbeid med barnehagene
* Minke andelen tradisjonell klasseromsundervisning i førstetrinn, og erstatte det med mer utetid og fysisk aktivitet
* At det skal bli enklere å søke framskutt eller utsatt skolestart.